**Informatīvais ziņojums   
“Par Zviedrijas-Latvijas Sadarbības fonda gada pārskatu un revidenta ziņojumu par 2019. gadu”**

Pamatojoties uz 2019. gada 7. maija Ministru kabineta protokola Nr. 23 19.§ 6. punktu un Zviedrijas-Latvijas Sadarbības fonda (turpmāk – Fonds) statūtu (Pielikums Nr. 1) 11. pantu, Ārlietu ministrija iesniedz Fonda gada pārskatu zviedru valodā (Pielikums Nr. 2) un tā tulkojumu latviešu valodā (Pielikums Nr. 3), kā arī zvērināta revidenta ziņojumu zviedru valodā (Pielikums Nr. 4) un tā tulkojumu latviešu valodā (Pielikums Nr. 5) par 2019. gadu. Dokumenti tika iesniegti Ārlietu ministrijā līdz ar Fonda valdes priekšsēdētāja *Anders Ljunggren* vēstuli (Pielikums Nr. 6).

Zviedrijas valdība Latvijai tās simtgadē piešķīra Zviedrijas valdības ieguldījumu 10 miljonu zviedru kronu (apmēram viens miljons *euro*) apmērā Fonda dibināšanai. 2019. gada 7. maijā[[1]](#footnote-1) Latvijas valdība atbalstīja Latvijas dalību Fondā, un 2019. gada 17. decembrī[[2]](#footnote-2) Ministru kabinets pieņēma lēmumu par 230 000 eiro iemaksu Fondā, lai nodrošinātu Latvijas atbalstu tā darbībai.

Fonda galvenais mērķis ir Latvijas un Zviedrijas attiecību stiprināšana, veicinot kontaktu, zināšanu un informācijas apmaiņu starp abām kaimiņvalstīm Baltijas jūras krastos. Fokusā ir jauniešu tīklošanās iespējas ar mērķi sekmēt sociālo saliedētību, radošumu, inovācijas un uzņēmējdarbību. Fonda uzdevums ir arī popularizēt abu valstu kultūru un latviešu valodu Zviedrijā un zviedru valodu Latvijā.

2019. gads bija Fonda dibināšanas gads. Dibināšanas process, kas aizsākās 2018. gadā, noslēdzās līdz ar Fonda valdes pirmo kopsapulci 2019. gada 13. jūnijā. 2019. gada uzdevums bija projektu pieteikumu kārtības un sistēmas izstrāde ar mērķi nodrošināt pirmo projektu atbalstu 2020. gadā. 2019. gadā notika vēl divas Fonda valdes sapulces - 1. oktobrī Stokholmā un 27. novembrī Rīgā. Ir izveidota mājaslapa [www.swelatfund.org](http://www.swelatfund.org), kurā atrodama informācija par Fondu un kas ir platforma projektu atbalsta pieteikumiem. Lai vairotu Fonda atpazīstamību, izveidots Fonda *Facebook* konts <https://www.facebook.com/swelatfund> un tika rīkoti publiski pasākumi 2019. gada 27. novembrī Rīgā un 2019. gada 18. decembrī Stokholmā.

Gada pārskatā atspoguļots Fonda finansiālais stāvoklis, kas vērtēts kā labvēlīgs, lai Fonds 2020. gadā varētu atbalstīt pirmos projektus. 2020. gada pirmajā pusgadā Fonds saņēma 47 dažādus projekta pieteikumus, no kuriem seši tika apstiprināti. Tāpat tiek turpināts darbs ar uzņēmumiem un privātiem donoriem ar mērķi palielināt Fonda kapitālu, kas attiecīgi ļautu izvērst Fonda darbību.

Revidenta ziņojums apstiprina gada pārskata atbilstību Zviedrijas Gada pārskata likumam un atzīst, ka tas sniedz patiesu priekšstatu par Fonda finansiālo stāvokli uz 2019. gada 31. decembri.

Iesniedzējs:

ārlietu ministrs E. Rinkēvičs

Vīza:

valsts sekretāra p.i. A. Kurme

Andra Krūmiņa 67016243

[andra.krumina@mfa.gov.lv](mailto:andra.krumina@mfa.gov.lv)

1. Ministru kabineta 2019. gada 7. maija sēdes protokols Nr. 23 19.§ [↑](#footnote-ref-1)
2. Ministru kabineta 2019. gada 17. decembra rīkojums Nr. 637 (prot. Nr. 59 46.§) [↑](#footnote-ref-2)